
Til


Frederik og Dorthea










FORORD


Med alderen opstår der hos de fleste af os et ønske om at lære vores rødder at kende for bedre at forstå, hvem vi er, og hvorfor vi er, som vi er. Det kan vi komme lidt tættere på, når vi ved mere om, hvor vi kommer fra.


Vi ved, at vi med vores vilje og personlighed kan beslutte at gøre, som vi gør, men vi ved også, at vi har arvet gener fra vores formødre og -fædre, som er med til at bestemme, hvilke evner og muligheder vi har, og hvilke udfordringer og begrænsninger vi har.


Nogen vil dyrke slægtsforskning for at lære nogle fakta at kende fra familiens fortid. Andre er måske så heldige at kende til gamle familiefortællinger, der er overleveret fra den ældre til den yngre generation, måske igennem flere led. Der kan være nogen fra fortiden, vi kan spejle os i, karaktertræk, vi kan genkende hos os selv eller hos andre i familien. Alt i alt kan vi måske blive klogere på os selv og vores familie ved at kende til slægtens forhistorie.


Denne bog kan læses af enhver med interesse for barndomshistorier. Den handler om mine rødder og min barndom, som den udspillede sig lige efter 2. verdenskrig. Måske kan den have historisk eller nostalgisk interesse for nogen. Og forhåbentlig kan fortællingerne give læseren en oplevelse.


Bogen er tilegnet mine børnebørn. Jeg vil gerne fortælle dem om mine rødder, som jo også er deres. Ud fra min hukommelse og research har jeg komponeret en familiegryde af en række fakta fra den familiefortid, jeg kender til, og krydret med familiefortællinger fra det virkelige liv, der var engang, både de overleverede historier og de selvoplevede fra min egen barndom.


Hvor det har været relevant, har jeg illustreret med egne tegninger, skitser og malerier.


Med til historien om, hvorfor denne bog er blevet til, hører den kendsgerning, at jeg ulykkeligvis har været afskåret fra kontakt med mine børnebørn i de sidste 15 år.


Lise Juhl, København d. 10.10.24










FORHISTORIE










1.


BØRNENE – ÅR 2009


Lyden af børnestemmer udenfor.


Jeg giver mig selv et halvt minut til


med lukkede øjne at forestille mig


at de nu alligevel finder vejen til mig


Stemmernes intensitet stiger …


de er lige ud for mig nu


om lidt vil det banke på døren


stemmerne kulminerer


og bliver derefter hurtigt svagere og svagere


for til sidst at blive overdøvet af trafikken


derude på gaden


Heller ikke denne gang


En flok skolebørn er gået forbi


måske på vej til toget


de skal nok på udflugt


der er nok en skolelærer med

2.


TIL MINE BØRNEBØRN


Måske har I lyst til at kende mere til jeres rødder


Der var meget, jeg ville have fortalt jer,


hvis vi havde haft mere tid


Jeg ville have fortalt jer historier fra min


barndom i efterkrigsårene som i sagens natur


var meget anderledes end jeres i 0’erne


Jeg kan fortælle jer om den del af jeres gener der


stammer fra mig, jeres mormor ikke face-to-face,


men fra print på papir til ord og billede


Måske vil I først kende mere til det engang


– så gem dette til senere


men hvis det kunne have jeres interesse


allerede så læs videre nu


Andre må gerne læse med


Nogen vil måske genkende noget fra


deres egen barndom


Måske kan det være sjovt at læse ud


fra en historisk eller nostalgisk interesse

3.


DER VAR ENGANG


Jeg mødte jeres morfar, da jeg var 19


vi var unge og forelskede skrev digte til hinanden


– sikre på, det ville vare for evigt


Pludselig var vi gravide,


som det naturligste i verden


Det blev det yndigste barn


Vi var meget moderne forældre


– fælles om det hele


familielivet gik i gang – også voksenlivet


i almindelighed


Der kom søgang, høje bølger op og ned,


så vi måtte skilles


Sådan var livet dengang for de fleste


Det yndige barn fik sit liv delt op i 2


voksede op med sin barndom i 2 dele


blev voksen – og selv forelsket flere gange


fik sin egen familie, hvor I kom til verden

Nu blev det tid for bedsteforældre


Det var et nyt liv med arbejde og børnebørn


hver anden weekend


for en mormor og en bonusmorfar


Det blev en tid med biler og lego på gulvet


med sofahygge og Pocahontas,


med frikadeller og kartoffelsalat


med små gaver og historier


med Zoologisk Have, Danmarks


Akvarium, cirkus, Tivoli


med sommerhus og strand


og mange, mange is fra Favoritten


Det blev tid for den særlige bedsteforælderglæde


en glæde af stor intensitet


Også for jeres morfar - indtil han


alt for tidligt døde


Tiden med glæden for mormor og bonusmorfar


sluttede da kontakten pludselig blev hugget over


I var lige blevet 9 og 12 år …










4.


ANG. BØRNENE – HVAD ER DET VÆRSTE


Det værste, der kunne ske, skete


i forbindelse med en konflikt


jeg husker ikke om hvad


Min tid som mormor sluttede – før tid


noget tid forinden spurgte mit elskede,


yndige barn mig om, hvorfor man sagde


at bedstemorglæden var den største


og jeg prøvede at forklare


hun vidste, hvad hun gjorde


Men hvorfor ramme ind i det mest sårbare?


Hvad kan udløse så stor en vrede?


Hvad kan føre til så stort et had?


Hvorfor er det nødvendigt at påføre


så stor en smerte?


Spørgsmål jeg ikke fik svar på


Følte mig døden nær


da min største glæde fik dødsstødet


– smerte –


men jeg døde ikke


Livet går videre


uden det mistede


i en ny dimension


med et savn


og en hjemløs kærlighed

5.


BØRNENE – ÅR 2010


Lyden af børnestemmer udenfor


Jeg giver mig selv et halvt minut til


med lukkede øjne at forestille mig


at de nu alligevel finder vejen til mig


Stemmernes intensitet stiger …


de er lige ud for mig nu


om lidt vil det banke på døren …


stemmerne kulminerer


og bliver derefter hurtigt svagere og svagere


for til sidst at blive overdøvet af trafikken


derude på gaden


Heller ikke denne gang


En flok skolebørn er gået forbi


måske på vej til toget


de skal nok på udflugt


der er nok en skolelærer med

FRA MIN BARNDOM










6.


MIT BARNDOMSHJEM – OG GLIMT FRA BARNDOMMENS LEGE I ”GÅRDEN”


”Mæfinke”, hvæsede min mor til nabokonen, når de begge på én gang åbnede deres altandøre, og de stødte sammen med et brag, så ingen af dem kunne komme ud på deres fælles altan til gårdsiden, hvor nedfaldsskakten befandt sig. De fortsatte en tid med højlydte dørsammenstød, vredesudbrud og med ord og udtryk, jeg ikke kendte. Ingen af dem ville give sig, og jeg husker ikke, hvem der ”vandt”.


Min mor var stolt over, at vi havde en af de bedste lejligheder i bebyggelsen, en moderne 3-værelses med centralvarme og bad samt med hele 2 altaner, én til gaden og én fælles med naboen til gårdsiden. Men min mor var ikke et særlig socialt anlagt menneske, så der kunne let opstå konflikter mellem hende og omverdenen, og det gik sjældent stille for sig. Mæfinke var et af hendes yndlingsudtryk, selv om det vel egentlig hedder mæfikke …


Men bortset fra min mors sammenstød med naboen må jeg sige, at mit barndomshjem var et dejligt og fredeligt sted at bo som barn. Her boede vi, til jeg var 11 år. Det var nemt at komme i skole, da den lå lige ovre på den anden side af gaden. Også nemt at have legekammerater, da man bare kunne gå ned og lege i ”gården”, som det hed, området modsat gadesiden.


Dengang lavede man ikke legeaftaler, man løb bare an på, at der efter skoletid også kom andre børn ned i gården. Hvis man savnede en bestemt, kunne man gå op og ringe på døren og spørge, om kammeraten kom ned og lege. Blev det et ja, kunne man lige vente et øjeblik og følges ad. I øvrigt gik jeg ikke i børnehave, så jeg må nok være startet tidligt med at komme ned i gården, hvor der også har været andre børn, som ikke gik i børnehave. Det var ikke så almindeligt dengang, hvor mange mødre var hjemmegående.


Jeg elskede at lege nede i gården, alle mulige lege. Det var efter skoletid og altid uden opsyn. Når man så skulle op og spise - som regel kl. 18 - så råbte ens mor bare ned i gården. Min mor kunne også gå ud på gårdaltanen og råbe: ”Lise, du skal op ogspise” - kunne det være nemmere? Man skulle ikke engang holde øje med klokken.

Som oftest blev mine hænder altid ret snavsede af at lege, hvilket blev påtalt af min mor som noget ikke særlig pigeligt - og altså ikke positivt for mig - så jeg fandt en særlig måde at undgå min mors kritik. Inden jeg gik op, sørgede jeg for lige at dyppe hænderne i noget vand, om det så var en vandpyt, og gnide dem godt! Nu var de i det mindste ikke længere sorte, nu var de grå …


Størstedelen af gården var asfalteret, så man f.eks. kunne cykle, løbe på løbehjul, sjippe, hinke og tegne hinkeruder, kaste eller bytte hønseringe, løbe på rulleskøjter, køre i sæbekassebil, spille fodbold, tegne landegrænser, når man erobrede land i den særlige leg, der vist hed ”jeg melder krig …” …

